Dunke med afløbsrens blandet med kemikalier og staniol er mandag morgen blevet fundet på Fjerritslev Gymnasium. Det er en potentielt sprængfarlig blanding, og derfor var både Nordjyllands Politi og Ammunitionsrydningstjenesten, EOD, på stedet. Det bekræfter gymnasiets rektor, Mikkjal Niels Helmsdal. -	Der har været afspærret et område på skolen parkeringsplads. Der er ikke nogen skader på hverken personer eller materiel, oplyser han. Området var afspærret i et par timer. Formodentlig udefrakommende unge Hændelsen skal ses i lyset af, at der i weekenden også er blevet sprængt en benzindunk i luften på pladsen foran gymnasiet af nogle lokale unge. Derudover fortæller rektoren, at det formodentligt ikke er elever fra gymnasiet, men udefrakommende unge, som har efterladt dunkene på området. -	Der er ofte unge, der opholder sig på skolens arealer i weekenderne, så formentlig er det nogle udefra, lyder det. Der skete ikke en evakuering mens politiets arbejde stod på, så undervisningen er forløbet helt normalt til trods for episoden. Nordjyllands Politi og Ammunitionsrydningstjenesten har forladt stedet igen.

Referat:
Rektor på Fjerritslev Gymnasium, Mikkjal Niels Helmdal, bekræfter over for TV2 Nord, at der har været en ”hændelse” på skolens parkeringsområde.